Document ID: 32013D0309

IZVEDBENI SKLEP KOMISIJE
z dne 19. junija 2013
o spremembi prilog II, III in IV k Odločbi 2006/168/ES glede nekaterih zahtev za izdajanje veterinarskih spričeval za uvoz govejih zarodkov v Unijo
(notificirano pod dokumentarno številko C(2013) 3704)
(Besedilo velja za EGP)
(2013/309/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda (1) ter zlasti točke (b) prvega pododstavka člena 9(1) Direktive,
ob upoštevanju naslednjega:
(1)
Odločba Komisije 2006/168/ES z dne 4. januarja 2006 o uvedbi zahtev za zdravstveno varstvo živali in izdajanje veterinarskih spričeval za uvoz govejih zarodkov v Skupnost ter razveljavitvi Odločbe 2005/217/ES (2) v Prilogi I k Odločbi navaja seznam tretjih držav, iz katerih morajo države članice odobriti uvoz zarodkov domačih živali iz vrst goveda (v nadaljnjem besedilu: zarodki). Odločba določa tudi dodatna zagotovila glede posebnih živalskih bolezni, ki jih morajo predložiti nekatere tretje države iz navedene priloge.
(2)
Odločba 2006/168/ES določa tudi, da države članice dovolijo uvoz zarodkov, ki so skladni z zahtevami za zdravstveno varstvo živali iz vzorcev veterinarskih spričeval iz prilog II, III in IV k navedeni odločbi.
(3)
Izrael je naveden na seznamu v Prilogi I k Odločbi 2006/168/ES kot država, ki ima dovoljenje za uvoz govejih zarodkov, pridobljenih in vivo, in govejih zarodkov, pridobljenih in vitro, v Unijo. Vendar v zadnjih letih ni bilo zabeleženega uvoza v Unijo.
(4)
Izrael je novembra 2012 obvestil Mednarodno organizacijo za zdravje živali (v nadaljnjem besedilu: OIE) o prvih primerih vozličastega dermatitisa pri kravah molznicah. Marca 2013 je Izrael sporočil OIE, da se bolezen širi južno in zahodno od prvotnega izbruha in je od takrat prizadela več mlečnih čred.
(5)
Vozličasti dermatitis je virusna bolezen, ki je vključena na seznam bolezni, ki jih je obvezno treba prijaviti, v Prilogi I k Direktivi Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3). Vozličasti dermatitis trenutno ni prisoten v Uniji.
(6)
V skladu s členom 4.7.14 Zoosanitarnega kodeksa za kopenske živali OIE je vozličasti dermatitis vključen v kategorijo 4, v kateri so navedene bolezni ali patogeni, za katere so bile izvedene študije, ki kažejo, da tveganje prenosa prek zarodka morda ni zanemarljivo, tudi če se z zarodki pravilno ravna od odvzema do prenosa v skladu s Priročnikom Mednarodnega združenja za prenos zarodkov. Zakonodaja Unije o trgovini govejih zarodkov znotraj Unije in njihovega uvoza iz tretjih držav je skladna z navedenim priročnikom.
(7)
Člen 11.12.10 Zoosanitarnega kodeksa za kopenske živali OIE navaja priporočila glede uvoza zarodkov in jajčnih celic goveda iz držav, ki veljajo za okužene z vozličastim dermatitisom.
(8)
Trenutno v vzorcih veterinarskih spričeval iz prilog II, III in IV k Odločbi 2006/168/ES ni nobenih zahtev glede vozličastega dermatitisa. Zato obstaja tveganje, da se bolezen lahko prenese v Unijo z uvozom zarodkov iz tretjih držav, v katerih je vozličasti dermatitis prisoten.
(9)
Zato je primerno, da se zahteve za zdravstveno varstvo živali, povezane z vozličastim dermatitisom, v skladu s priporočili iz Zoosanitarnega kodeksa za kopenske živali OIE, vključijo v vzorec veterinarskih spričeval iz prilog II, III in IV k Odločbi 2006/168/ES.
(10)
Priloge II, III in IV k Odločbi 2006/168/ES bi bilo zato treba ustrezno spremeniti.
(11)
Za zagotovitev nemotene trgovine bi bilo treba v prehodnem obdobju pod nekaterimi pogoji dovoliti uporabo veterinarskih spričeval, izdanih v skladu z različico Odločbe 2006/168/ES pred spremembami, ki jih uvaja ta sklep.
(12)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloge II, III in IV k Odločbi 2006/168/EC se nadomestijo z besedilom iz Priloge k temu sklepu.
Člen 2
Države članice v prehodnem obdobju do 1. septembra 2013 še naprej dovoljujejo uvoz pošiljk zarodkov domačih živali iz vrst goveda iz tretjih držav, ki jim je priložen vzorec veterinarskega spričevala, izdan najpozneje 31. julija 2013 v skladu z vzorci iz prilog II, III in IV k različici Odločbe 2006/168/ES pred spremembami, ki jih uvaja ta sklep.
Člen 3
Ta sklep se uporablja od 1. avgusta 2013.
Člen 4
Ta sklep je naslovljen na države članice.
V Bruslju, 19. junija 2013

Labels: 3
18
6